**Informácie pre záujemcov o štúdium**

**Pár slov o našej škole**

******KGŠM, ktoré vzniklo v r. 1992, nadviazalo na dlhoročnú tradíciu katolíckeho školstva. Postupne sa stalo školou, ktorá v sebe spája kvalitné vzdelávanie a výchovu ku kresťanským hodnotám. Vďaka obetavej práci zamestnancov školy sa nám darí poskytovať kvalitu výchovno-vzdelávacieho procesu, o čom svedčí dlhodobo dobré postavenie v rebríčku škôl INEKO (aktuálne sme na 2. priečke v rámci celého Banskobystrického kraja).

Brány gymnázia na konci štúdia opúšťajú jedineční mladí ľudia s jasným životným zameraním, ktorí sú pripravení pokračovať v štúdiu na VŠ či uplatniť sa na trhu práce.

Poslaním KGŠM je poskytovať úplné stredné všeobecné vzdelanie, pripraviť žiaka na vysokoškolské štúdium, formovať osobnosť žiaka v duchu kresťansko-humanistických hodnôt a vytvárať predpoklady pre to, aby žiak nadobudol kognitívne, osobnostné i sociálne kompetencie, ktoré mu umožnia uplatniť sa v osobnom i profesijnom živote, byť prínosom pre spoločnosť a budovať kvalitné medziľudské vzťahy.

Základné piliere vzdelávania definované v ŠkVP sú doplnené realizáciou záujmovej činnosti, realizáciou národných i medzinárodných projektov, kultúrnych, spoločenských a športových aktivít, účelových cvičení a výcvikových kurzov a exkurzií v rámci Slovenska či v zahraničí.

KGŠM je škola, ktorá rozvíja myseľ i srdcia svojich žiakov.

**Čím sme výnimoční?**

* kvalitné vzdelávanie,
* podpora vyučovania cudzích jazykov,
* duchovná formácia, rodinná atmosféra a dobrá sociálna klíma,
* úspešnosť žiakov na maturitách, na celoslovenských kolách súťaží a na prijímacích skúškach na domácich i zahraničných VŠ,
* podpora účasti žiakov na súťažiach a rôznorodých projektoch či mimoškolských aktivitách,
* škola sa dlhodobo umiestňuje na popredných priečkach v rebríčku INEKO v rámci mesta Banská Bystrica i v rámci Banskobystrického kraja (aktuálne 2. miesto v kraji)
* v priestoroch školy sa nachádza kaplnka sv. Jána Pavla II.,
* možnosť ubytovania žiakov na internáte v priestoroch školy,
* CVČ, ktoré poskytuje bohatú krúžkovú a inú mimoškolskú činnosť,
* možnosť stravovania v jedálni pri škole,
* moderná telocvičňa s posilňovňou, športovo-rekreačný areál s jazierkom a altánkom, zrekonštruovaná budova školy s novou prístavbou, poloha v centre mesta v príjemnom prostredí blízko Mestského parku

**Štvorročné gymnázium**

Štvorročný študijný program na KGŠM ponúka štúdium so všeobecným zameraním určené pre absolventov 9. ročníka ZŠ. Je ukončený maturitnou skúškou.

V rámci disponibilných hodín je posilnené vyučovanie cudzích jazykov, katolíckeho náboženstva ako všeobecnovzdelávacieho predmetu a informatiky. V 3. a 4. ročníku majú žiaci možnosť vyberať si zo širokej ponuky povinne voliteľných predmetov.

**Osemročné gymnázium**

Osemročný študijný program ponúka štúdium so všeobecným zameraním určené pre absolventov 5. ročníka ZŠ. Je ukončený maturitnou skúškou. Poskytuje nadaným žiakom možnosti individuálneho rozvoja v kolektíve šikovných detí.

V porovnaní s bežnými základnými školami sú významným spôsobom posilnené počty hodín prvého (ANJ) i druhého cudzieho jazyka (NEJ a FRJ). V rámci disponibilných hodín je tiež podporené vyučovania katolíckeho náboženstva a informatiky.

V predmaturitnom a maturitnom ročníku majú žiaci možnosť vyberať si zo širokej ponuky povinne voliteľných predmetov.

**Podávanie prihlášky na štúdium na osemročné i na štvorročné gymnázium**

Rodič prihlasuje svoje dieťa na štúdium prostredníctvom ZŠ, na ktorej sa dieťa aktuálne vzdeláva. Príslušná ZŠ pomáha žiakom s vypĺňaním prihlášok a koordinuje prihlasovanie na SŠ. **Rodič podá prihlášku do 8. 4. 2021 na svojej ZŠ, ktorá ju následne zašle na našu adresu.**

Prihlášky je možné podať elektronicky cez Edupage alebo e-Školu, prípadne v listinnej podobe. Odporúčame však využiť elektronickú formu. Výrazne nám to uľahčí vzájomnú komunikáciu. Aktuálne informácie o prihláškach Vám poskytne príslušná ZŠ.

Upozornenie: KGŠM ako škola, ktorá je zriadená Rímskokatolíckou cirkvou, pri prijímaní žiakov zohľadňuje aj aktivitu žiakov vo svojej farnosti, prístup k sviatostiam a pod. Za týmto účelom je potrebné **doručiť na adresu školy najneskôr do 20. 4. 2021 vyplnené tlačivo, ktoré bude potvrdené kňazom vo farnosti.** Aktuálne tlačivo je k dispozícii na našich webových stránkach v sekcii *Štúdium – Prijímacie skúšky*, kde si ho môžete stiahnuť a vytlačiť*.* Predloženie tohto tlačiva nie je povinné, umožní však uchádzačovi o štúdium získať ďalšie body a zvýšiť tak svoje šance na prijatie.

**Prijímacie skúšky na štvorročné štúdium**

Prijímacie skúšky na štvorročné štúdium sa uskutočnia **v prvom termíne  3. mája 2021,** **v druhom termíne 10. mája 2021**. Z organizačných dôvodov sa môžu konať tiež 4. alebo 11. mája. O konkrétnom termíne budete informovaní v pozvánke na prijímacie skúšky.

Žiaci konajú prijímacie skúšky formou testu z MAT a SJL. Okrem toho sa zohľadňuje prospech žiaka na ZŠ (v prípade, že nám ZŠ zašlú hodnotenia vyjadrené známkou), účasť na vybraných súťažiach a aktivity vo farnosti. Podrobné kritériá na prijímanie vrátane bodového hodnotenia jednotlivých častí sú zverejnené na webových stránkach v sekcii *Štúdium – Prijímacie skúšky.*

**Prijímacie skúšky na osemročné štúdium**

Prijímacie skúšky na osemročné štúdium sa uskutočnia **v prvom termíne  3. mája 2021,** **v druhom termíne 10. mája 2021**. Z organizačných dôvodov sa môžu konať tiež 4. alebo 11. mája. O konkrétnom termíne budete informovaní v pozvánke na prijímacie skúšky.

Žiaci konajú prijímacie skúšky formou testu z MAT a SJL, absolvujú tiež psychologické testovanie predpokladov na štúdium (pamäťové schopnosti, verbálna logika, numerické zručnosti, logické myslenie, matematická logika, rýchlosť myslenia...), ktoré realizuje CPPPaP v deň prijímacích skúšok na našej škole. Okrem toho sa zohľadňuje prospech žiaka na ZŠ (v prípade, že nám ZŠ zašlú hodnotenia uchádzačov vyjadrené známkou) a aktivity vo farnosti. Podrobné kritériá na prijímanie vrátane bodového hodnotenia jednotlivých častí nájdete na našich webových stránkach v sekcii *Štúdium – Prijímacie skúšky.*

Tešíme sa na Vás!

Ak sa chcete dozvedieť viac o našej škole, sledujte našu webovú stránku: <https://kgsm.edupage.org/>

alebo facebook: <https://www.facebook.com/www.kgsm.sk/photos/?ref=page_internal>

